Handelsforeningen i Thy gik fredag aften i luften med et stort show på Facebook. To timer med livemusik, lodtrækninger og interviews blev afviklet som en del af kampagnen Thy i Balance, der forsøger at give en økonomisk håndsrækning til lokale virksomheder, som har haft det hårdt under coronakrisen. - Vi gør det for at få alle med på vognen igen, så de der har haft det svært, får en fair chance for at komme i gang, siger Michael Vendelbo, der er handelschef i Thy Detailforum. Kendt fodboldspiller klar til at hjælpe Handelschefen var selv vært for Thy i Balances to første liveshows, men denne fredag fik han selskab af den tidligere professionelle fodboldspiller Jesper Grønkjær, der selv kommer fra Thy. - Jeg synes, det er et fedt arrangement og et enormt godt tiltag. Det er en måde at booste hinanden på. Hvis der er noget, man kan i Thy, så er det at hjælpe hinanden. Der er et sammenhold og en vilje til at gøre noget for andre, lyder det fra Jesper Grønkjær. Thy i Balance er blevet til for at hjælpe alle de virksomheder, der har været ramt af coronakrisens nedlukninger og restriktioner. En del af strategien har været at booste erhvervslivet ved at få folk til at handle lokalt. Det er blandt andet blevet gjort via gavekort, som thyboerne har solgt for 1,2 millioner kroner af i løbet af den seneste måned.

Referat:
Et storstilet projekt for at redde erhvervslivet i Thy blev fredag aften afsluttet med et liveshow.